Струмешница
Струмешница или Струмица (, , Кючук Карасу) е река в Северна Македония, общини Радовиш, Василево, Струмица и Ново село и Югозападна България, община Петрич.

Географска характеристика 
Десен приток на река Струма, дължината ѝ е 114 km, от които в Северна Македония 81 km и в България 33 km. Отводнява южните склонове на планините Плачковица и Огражден, североизточните склонове на планината Смърдеш и северните части на планината Беласица, Радовишкото и Струмишкото поле в Северна Македония и югозападната част на Петричко-Санданската котловина.

Река Струмешница извира под името Стара река на 1346 m надморска височина в планината Плачковица, в землището на село Шипковица, община Радовиш, Северна Македония. До град Радовиш тече на юг в дълбока долина, след което при града излиза от планината, завива на югоизток и навлиза в Радовишкото поле, а след около 10 km – в Струмишкото поле и постепенно завива на изток като запазва тази си посока до устието си. При ГККП Златарево навлиза в българска територия като тече в широка и плитка долина с множество меандри. Минава на около 2 km северно от град Петрич и се влива отдясно в река Струма, на 93 m надморска височина, на 2 km североизточно от село Митино. Почти по цялото си протежение в Струмишкото поле в Северна Македония и Петричкото поле в България коритото ѝ е коригирано с водозащитни диги.

Площта на водосборния басейн на реката е 1900 km2, което представлява 10,98% от водосборния басейн на река Струма. Границите на водосборния басейн са следните:
 на югозапад, запад, север и североизток – с водосборния басейн на река Вардар, вливаща се в Егейско море;
 на север – с водосборните басейни на реките Лебница и Рибник, десни притоци на Струма;
 на юг – с водосборните басейни на малки десни притоци на река Струма, стичащи се на юг от планината Беласица.

Основни притоци: → ляв приток, ← десен приток

В Северна Македония:
 → Пладнище
 → Плавия
 ← Возенска река
 ← Буковик
 ← Грабичка река
 → Турия (най-голям приток)
 → Азмак
 → Щука река
 ← Стара река
 ← Ломница
 ← Стара река
 → Сува река

В България
 ← Свигьовица
 ← Ремешница
 ← Ключка река (Липница)
 → Градешница
 ← Яворнишка река
 ← Камешница
 ← Коларовска река
 ← Иваник
 ← Луда Мара (Петричка река)

Река Струмешница има дъждовно, снежно и подземно подхранване със зимно-пролетно пълноводие (февруари) и лятно-есенно маловодие (август). Среден годишен отток при ГККП Златарево – 10,5 m3/s, при село Митино – 12,5 m3/s и абсолютно максимално водно количество от 290 m3/s.

По течението на реката са разположени общо 12 населени места, от които в Северна Македония – 9 населени места, в т.ч. 1 град и 8 села, а в България – 3 села.

Северна Македония
 Община Радовиш – Радовиш;
 Община Василево – Василево;
 Община Струмица – Добрейци, Просениково, Дабиля, Босилово, Еднокукево, Турново;
 Община Ново село – Ново Конярево;

България
 Област Благоевград
 Община Петрич – Струмешница, Първомай, Митино.

В Струмешница се въдят лин, кефал, мряна, скобар, щука и други.

По левия (северен) бряг на реката на българска територия, на протежение от 15,3 km от село Първомай до ГККП Златарево преминава участък от третокласен път № 198 от Държавната пътна мрежа Гоце Делчев – Петрич – ГККП Златарево.

В Радовишкото и Струмишкото полета в Северна Македония и в Петричкото поле в България голяма част от водите на реката се използват за напояване през горещите летни месеци.

На десния бряг на реката, на 8 km източно от границата с Северна Македония се намира Самуиловата крепост, една от забележителностите, включени в списъка на 100 национални туристически обекта. Тук се е състояла историческата Беласишка битка от 29 юли 1014 година между войските на българския цар Самуил и византийския император Василий II Българоубиец.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Външни препратки 
 
 Изгледи от Струмешница

Източници 

Реки в Северна Македония
Реки в България
Реки в област Благоевград
Притоци на Струма